Bernal se aanslag in Tour beëindig | Netwerk24
Deur Marnus Kok 13 September 2020 20:02
Die Sloween Tadej Pogacar (UAE) ry Sondag oor die wenstreep om die 15de skof te wen. Foto: AP
Danksy 'n skitterende poging deur die Sloweense fietsryer Primož Roglic se spanmaats het hy sy houvas op die geeltrui in die Tour de France behou – en 'n einde gemaak aan die verdedigende kampioen se aanslag.
Sondag se skof het onder meer bestaan uit twee kategorie 1-klimme en geëindig teen Grand Colombier, 'n hors catégorie. Dit het beteken dat die skofwenner heel waarskynlik 'n sterk klimmer soos Roglic of sy landgenoot Pogacar sou wees.
Einde van sy aanspraak. Egan Bernal (tweede van links) het swaar geleef en almal wonder wat hom makeer. Foto: Reuters
Bernal se swakhede is ontbloot toe Roglic se spanmaats van Jumbo-Visma teen die Grand Colombier die pap vooraan die peloton dik aangemaak het. Met 13 km oor was dit Bernal wat afgeskud is en agtergeraak het. Hy het duidelik ongemak verduur, en het koebaai gewuif vir sy kanse om sy titel suksesvol te verdedig.